WAVE ลั่นปีนี้กำไรดีกว่าปีก่อน-แย้ม TSE เนื้อหอมกองทุนสนเข้าซื้อราว 20%
WAVE ลั่นปีนี้กำไรดีกว่าปีก่อน-แย้ม TSE เนื้อหอมกองทุนสนเข้าซื้อราว 20%
14 มิ.ย. 2559

บริษัท เอ็นเตอร์เทนเมนท์ จำกัด (มหาชน) หรือ WAVE เปิดเผยว่า บริษัทมั่นใจปีนี้จะมีกำไรดีกว่าปีก่อนที่มีกำไรราว 36.34 ล้านบาท ซึ่งเป็นการเติบโตตามรายได้ที่ตั้งเป้าหมาย 3.6 พันล้านบาท สูงกว่าปีก่อนที่มีรายได้ 2.28 พันล้านบาท เนื่องจากปีนี้จะรับรู้รายได้จากการลงทุนใน บมจ.อินเด็กซ์ ครีเอทีฟ วิลเลจ เข้ามาเต็มปี
ขณะที่บริษัทอยู่ระหว่างการเจรจาร่วมทุนหรือซื้อกิจการในธุรกิจอาหารและธุรกิจการศึกษาเพิ่มเติม ซึ่งหากบรรลุข้อตกลงก็คาดว่าจะทำให้รายได้ในปี 60 พุ่งแตะ 8 พันล้านบาท          
ส่วนหุ้นที่ถืออยู่ในบริษัท ไทย โซล่าร์ เอ็นเนอร์ยี่ จำกัด (มหาชน) หรือTSE ราว 20.01% นั้น บริษัทอยู่ระหว่างศึกษาโอกาสในการขายหุ้นทั้งหมดหากได้ราคาดีหรือมีความจำเป็น เนื่องจากช่วงที่ผ่านมามีกองทุนต่างชาติให้ความสนใจมาขอซื้อ แต่เรื่องดังกล่าวยังไม่ได้กำหนดกรอบเวลาไว้